|  |  |
| --- | --- |
|  |  *See artikkel räägib täispikast albumist; EP kohta vaata artiklit Ebafolklorism (EP)* |

---

**"Ebafolklorism"** on Eriti Kurva Muusika Ansambli 2002. aastal ilmunud album, mille andis välja ARM Music. 

Sarnaselt bändi kahe 1990. aastatel ilmunud helikassetiga on ka albumil "Ebafolklorism" laulude pealkirjad kirjas nii eesti kui ka inglise keeles. Tõlgitud on vahelehel olevad laulutekstid ja isegi albumi pealkiri – "Fakelorism". Albumi kujunduses on kasutatud Toomas Tõnissoo ja Kadri Kangilaski maale. Salvestus: Arne Holm (MusicWorks Studio, Tallinn).

Kolm aastat pärast albumi ilmumist andis Eriti Kurva Muusika Ansambel välja ka nelja looga EP-plaadi "Ebafolklorism", kus esineti koos Riikliku Akadeemilise Meeskooriga.

Taust
-----

Albumi materjali esitati juba mõnda aega enne plaadi ilmumist. Pärast eelmist kontserdikava ning samanimelise albumi "Haua plaadi lood 1991–1999" ilmumist esines ansambel uue kavaga "Oi Blaat", mille žanrimääratluseks oli ansambli juhi Sven Kuntu sõnade järgi ebafolklorism – termin, mis saigi selle albumi pealkirjaks. Kava oli Kuntu sõnul inspireeritud Vene folkloorist ning tema kinnitusel olid uude kontserdikavasse jäänud vaid vähesed varasemad lood. Näiteks esineti kavaga 5. mail 2001 Viljandis, tollase kolledži mustas saalis. Sama kava tuli ettekandmisele ka 6. juunil 2002 Tallinna vanalinna päevadel – "ebafolkloristlik kontsertetendus" toimus Rahvusraamatukogu teatrisaalis.

Esitlemine
----------

Plaati esitleti 25. aprillil 2003. Pärnus esitleti albumit 3. mail 2003 Uue Kunsti Muuseumis. Kontserdil tegid kaasa ka Riikliku Akadeemilise Meeskoori lauljad.

2003. aastal plaadi esitlemise aegu antud intervjuus selgitas ansambli juht Sven Kuntu plaadi nime tausta järgmiselt: "Esimesed plaadid olid pungilikumad, nüüd oleme küpsemad. Uus materjal mängib selle ümber, mis oleks võinud olla, kui poleks nii, nagu on praegu – siit ka nimi "Ebafolkloor"".

Muuhulgas esitles Eriti Kurva Muusika Ansambel oma albumit veel hiljemgi – ka 2004. aasta festivalil Baltoscandal Rakvers. 19. juunil anti kontsert Rakvere Teatri väikeses saalis koos Riikliku Akadeemilise Meeskooriga. Enne festivali ajales Postimees ilmunud lühiintervjuus ütles ansambli juht Sven Kuntu, et "Ebafolklorism" räägib "jääauku tõugatud hobusest, Lasnamäel elanud ingeri poluvernikust ja Mustast Käest, mis on juba sinu trepikojas" ning et albumi valmimisele tõukas teada "kroonika kirjutamise vajadus ehk käima tõugatud Kord, Uus Superriik ja Must Käsi, mis on juba sinu ukse taga".

Nominatsioonid
--------------

Aastal 2004 oli ansambel albumiga "Ebafolklorism" üks Eesti Muusikaauhinnad 2004 nominentidest kategoorias "aasta folk-/etnoartist". Lisaks olid samas kategoorias nomineeritud Maian Kärmas albumiga "Tuigutuled" ja Siiri Sisask albumiga "Ürg ja jõud". Auhinda Eriti Kurva Muusika Ansambel siiski ei pälvinud ning see läks Maian Kärmasele. Hiljem olid ansambli liikmed sellest nördinud ning viitasid oma ütlemistes antud kategoorias kandideerinute (sh iseenda) folgikaugusele ning sellele, et teist aastat järjest sai auhinna projekt, mille taga oli üks ja sama meeskond.

Lugude nimekiri
---------------

1. "21. sajandi paine" (intro)/"XXI Century Pressure" (muusika: EKMA)
2. "Meie aknad"/"Our Windows" (muusika: EKMA/sõnad: S. Kuntu)
3. "Päev läks käima"/"Day Just Started" (muusika: EKMA/sõnad: S. Kuntu)
4. "Vennad ja õed"/"Brothers in Arms" (muusika: R. Laasi, EKMA/sõnad: S. Kuntu)
5. "Urguell ja poluvernik"/"Urguell and Half-Breed" (muusika: EKMA/sõnad: S. Kuntu)
6. "Keskpäeval"/"At Noon" (muusika: EKMA/sõnad: S. Kuntu)
7. "Ood"/"Ode" (muusika: EKMA)
8. "Kriitik"/"Critic" (muusika: EKMA/sõnad: S. Kuntu)
9. "Kus sa käisid"/"Where You Come From" (muusika: S. Soop, EKMA/sõnad: rahvalaul, S. Kuntu)
10. "Elavad elajad"/"Beings are Being" (muusika: EKMA/sõnad: S. Kuntu)
11. "Istume aknal"/"We Sit at the Window" (muusika: EKMA/sõnad: S. Kuntu)
12. "Olen surelik"/"Mortality" (muusika: L. Peterson, EKMA/sõnad: S. Kuntu)
13. "Seltskonna Mäng" (final)/"Social Game" (muusika: L. Peterson, EKMA)

Esitajad
--------

* Lea Peterson (kontrabass)
* Siim Soop (kontrabass)
* Tauno Valdna (flööt)
* Kalle Klein (saksofon)
* Mait Reimann (viiul)
* Meelis Hainsoo (viiul)
* Sven Kuntu (vokaal)

Kunstiline juht: Sven Kuntu.

Viited
------

1. ↑  "Eriti Kurva Muusika ansambel esitleb Tartus ebafolklorismi". 03.05.2001. Vaadatud 08.01.2014.
2. ↑  "Vanalinna päevade kava". *Õhtuleht*. 06.06.2002. Vaadatud 16.01.2014.
3. ↑  "Viljandi Folk Music Festival". Originaali arhiivikoopia seisuga 26.09.2010. Vaadatud 16.01.2014.
4. 1 2  Romi Erlach (26.04.2003). "Värske ports eriti kurba muusikat". *Eesti Päevaleht*. Originaali arhiivikoopia seisuga 18.01.2014. Vaadatud 16.01.2014.
5. ↑  "Uue kunsti muuseumis kõlab eriti kurb muusika". *Pärnu Postimees*. 24.04.2003. Vaadatud 16.01.2014.
6. ↑  Margit Tõnson (14.06.2004). "Baltoscandal kõnnib piiri peal". *Eesti Päevaleht*. Originaali arhiivikoopia seisuga 18.01.2014. Vaadatud 16.01.2014.
7. ↑  "Baltoscandal kompab Rakveres taas teatri piire". *Postimees*. 16.06.2004.
8. ↑  "Eestimaise muusika-aasta koorekiht". *Postimees*. 17.02.2004. Originaali arhiivikoopia seisuga 18.01.2014. Vaadatud 16.01.2014.
9. ↑  "Eriti Kurva Muusika Ansambel nördinud". *Õhtuleht*. 05.03.2004. Vaadatud 16.01.2014.
10. ↑  "Eriti Kurva Muusika Ansambel ‎– Ebafolklorism". Vaadatud 16.01.2014.

Välislingid
-----------

* Romi Erlach. Värske ports eriti kurba muusikat. Arvustus. Eesti Päevaleht, 26.04.2003